Efeso Bi 5 | Baiblo ɔ Ngɛ Intanɛti ɔ Nɔ | New World Translation\nEfeso Bi 5:1-33\nMunyu kɛ je mi bami nɛ he tsɔ (1-5)\nNyɛɛ nyɛɛ kaa la bimɛ (6-14)\nMumi ɔ nɛ hyi nyɛ tɔ (15-20)\nNyɛɛ kɛ nyɛ be nɛ tsu ní ngɛ blɔ nɛ hi pe kulaa nɔ (16)\nGa womi kɛ ha hunomɛ kɛ yigbayihi (21-33)\n5 Enɛ ɔ he ɔ, akɛnɛ nyɛ ji bimɛ nɛ a suɔ he je ɔ, nyɛɛ pee nihi nɛ a kaseɔ Mawu, 2 nɛ nyɛɛ ya nɔ nɛ nyɛɛ nyɛɛ ngɛ suɔmi mi kaa bɔ nɛ Kristo ɔ hu suɔ wɔ,* nɛ e ngɔ lɛ nitsɛ e he kɛ ha kaa nɔke nɔ́ kɛ afɔle nɛ jeɔ via liliili ha Mawu ngɛ wa* he ɔ. 3 Nyɛ ko ha nɛ a wo ajuama bɔmi* kɛ mu ní tsumi slɔɔtohi tsuo aloo hɛ tsumi ta po ngɛ nyɛ kpɛti kaa bɔ nɛ e sa nihi nɛ a ngɛ klɔuklɔu ɔ; 4 jã kɛ̃ nɛ a ko wo zo ní peepee aloo kuasia munyuhi aloo yakayaka munyuhi nɛ a kɛ woɔ nɔ nya muɔ—níhi nɛ a sɛ—a ta ngɛ nyɛ kpɛti, se mohu si nami. 5 Ejakaa nyɛ le enɛ ɔ, nɛ nyɛ nitsɛmɛ nyɛ ná le kaa ajuama bɔlɔ ko* aloo nɔ ko nɛ e he tsɔ we aloo nɔ ko nɛ e hɛ tsuɔ, nɛ tsɔɔ kaa e ji wɔ jalɔ ɔ be gbosi ní ko ngɛ Kristo kɛ Mawu a Matsɛ Yemi ɔ mi. 6 Nyɛ ko ha nɛ adesa ko nɛ e ngɔ yaka munyu ko kɛ sisi nyɛ, ejakaa ní nɛ ɔmɛ a he je nɛ Mawu mi mi fumi ɔ ma tue gbomi bimɛ ɔmɛ a nɔ ɔ nɛ. 7 Enɛ ɔ he ɔ, nyɛɛ kɛ mɛ nɛ ko pee jamɛ a ní ɔmɛ; 8 ejakaa be ko nɛ e be ɔ, diblii ji nyɛ, se amlɔ nɛ ɔ, la ji nyɛ ngɛ Nyɔmtsɛ ɔ mi. Nyɛɛ ya nɔ nɛ nyɛɛ nyɛɛ kaa la bimɛ, 9 ejakaa la a yiblii ɔ ji kpakpa peemi slɔɔtohi tsuo kɛ dami kɛ anɔkuale. 10 Nyɛɛ ya nɔ nɛ nyɛɛ le nɔ́ tutuutu nɛ sa Nyɔmtsɛ ɔ hɛ mi; 11 nɛ nyɛ kpa diblii mi ní tsumihi nɛ wui yiblii nɛ nyɛ hu nyɛ tsuɔ ɔ tsumi; mohu ɔ, nyɛ je bɔ nɛ a ngɛ ha tutuutu ɔ kpo heii. 12 Ejakaa níhi nɛ a peeɔ ngɛ laami mi ɔ ji zo níhi nɛ e sɛ kaa a woɔ ta po. 13 Amlɔ nɛ ɔ, níhi tsuo nɛ a ngɛ mɛ kpo jee* ɔ, la a ha nɛ a ngɛ mɛ nae heii, ejakaa nɔ́ fɛɛ nɔ́ nɛ a ha nɛ a ngɛ nae heii ɔ ji la. 14 Lɔ ɔ he ɔ, a de ke: “Oo mo nɛ o ngɛ mahe mi, o hɛ nɛ tsɛ̃ nɛ́ o te si kɛ je gbeje, nɛ Kristo ɔ ma kpɛ kɛ pue o nɔ.” 15 Enɛ ɔ he ɔ, nyɛɛ hyɛ nɛ hi saminya konɛ bɔ nɛ nyɛ nyɛɛɔ ha a nɛ e ko pee kaa nihi nɛ a be juɛmi, se mohu kaa juɛmitsɛmɛ, 16 nyɛɛ kɛ nyɛ be nɛ tsu ní ngɛ blɔ nɛ hi pe kulaa nɔ,* ejakaa ligbi ɔmɛ ji ligbi yayamihi. 17 Enɛ ɔ he ɔ, nyɛɛ jɔɔ nyɛ he peemi kaa nihi nɛ a susuu we nɔ́ he, mohu ɔ, nyɛɛ ya nɔ nɛ nyɛ yɔse nɔ́ nɛ ji Yehowa* suɔmi nya ní ɔ. 18 Jehanɛ se hu ɔ, nyɛ ko de kɛ wai, lɔ ɔ mi nɛ basabasa peemi ngɛ, mohu ɔ, mumi ɔ nɛ hi nyɛ hyie. 19 Nyɛɛ tu munyu kɛ tsɔɔ nyɛ sibi* kɛ lahi, Mawu yi jemi lahi, kɛ mumi mi lahi, nɛ nyɛɛ hi la fiae ha Yehowa* ngɛ nyɛ tsui mi, 20 be fɛɛ be ɔ, nyɛɛ hi wa Mawu nɛ ji Tsɛ ɔ si nae ngɛ nɔ́ fɛɛ nɔ́ he ngɛ wa Nyɔmtsɛ Yesu Kristo biɛ ɔ mi. 21 Nyɛɛ ba nyɛ he si kɛ ha nyɛ sibi* ngɛ Kristo gbeye yemi mi. 22 Ha yigbayihi nɛ a ba a he si kɛ ha a hunomɛ* kaa nɔ́ nɛ Nyɔmtsɛ ɔ lɛ a ngɛ pee ha, 23 ejakaa huno ji e yo ɔ yi kaa bɔ nɛ Kristo ɔ ji asafo ɔ yi ɔ, lɛ nɛ e heɔ nɔmlɔ tso nɛ ɔ yi wami. 24 Ngɛ anɔkuale mi ɔ, kaa bɔ nɛ asafo ɔ ngɛ Kristo ɔ sisi ɔ, jã nɔuu kɛ̃ nɛ e sa kaa yigbayihi hu nɛ a pee kɛ ha a hunomɛ ngɛ nɔ́ fɛɛ nɔ́ mi. 25 Hunomɛ, nyɛɛ ya nɔ nɛ nyɛɛ suɔ nyɛ yi ɔmɛ kaa bɔ nɛ Kristo ɔ hu suɔ asafo ɔ nɛ e ngɔ lɛ nitsɛ e he kɛ ha ngɛ asafo ɔ he ɔ, 26 konɛ e ha nɛ asafo ɔ he nɛ tsɔ, kɛ gu asafo ɔ he nɛ e ngɛ fɔe ngɛ nyu nɛ ji munyu ɔ mi ɔ nɔ, 27 bɔ nɛ pee nɛ e ngɔ asafo ɔ nɛ he ngɛ fɛu ɔ kɛ ha lɛ nitsɛ e he, be mi nɛ mu ko aloo hɛ mi kuãmi aloo níhi kaa jã a ekoeko be he, se mohu e ngɛ klɔuklɔu nɛ piami ko be he ɔ. 28 Jã nɔuu kɛ̃ nɛ e sa kaa hunomɛ hu nɛ a suɔ a yi ɔmɛ kaa mɛ nitsɛmɛ a nɔmlɔ tso ɔmɛ. Nyumu nɛ e suɔ e yo ɔ suɔ lɛ nitsɛ e he, 29 ejakaa nyumu ko be nɛ e nyɛɔ lɛ nitsɛ e nɔmlɔ tso,* mohu ɔ, e haa lɛ niye ní nɛ e fiɛ we e he, kaa bɔ nɛ Kristo ɔ hu peeɔ asafo ɔ, 30 ejakaa wa ji e nɔmlɔ tso ɔ he níhi. 31 “Enɛ ɔ he je nɛ nyumu ma si e tsɛ kɛ e nyɛ, nɛ e ma ya mɛtɛ e yo he,* nɛ mɛ ni enyɔ ɔmɛ a maa pee he lo kake ɔ nɛ.” 32 Laami sane nɛ e ngɛ klɔuu nɛ ɔ kle. Amlɔ nɛ ɔ, munyu nɛ i ngɛ tue ɔ kɔɔ Kristo kɛ asafo ɔ he. 33 Se kɛ̃ ɔ, e sa kaa nyɛ ti nɔ fɛɛ nɔ nɛ e suɔ e yo kaa bɔ nɛ e suɔ lɛ nitsɛ e he ɔ; se e sa kaa yogbayo nɛ e je bumi nɛ mi kuɔ kpo kɛ ha e huno.\n^ E ma nyɛ maa pee kaa “nyɛ.”\n^ Aloo “a hɛ mi kae.”\n^ Hela, “nyɛɛ hi be nɛ a to ɔ hee.”\n^ E ma nyɛ maa pee kaa “nyɛ nitsɛmɛ nyɛ he.”\n^ Hela, “Nyɛɛ ngɔ nyɛ he kɛ wo nyɛ sibi a sisi.”\n^ Hela, “a ngɔ a he kɛ wo a hunomɛ a sisi.”\n^ Aloo “e kɛ e yo ɔ maa hi si daa.”\nEfeso Bi 5